**La un capăt de sfoară – infinitul**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

palmele care măsoară vidul

\* Lui C. A. \*

nu mai întreba depărtarea cum colorez șuvițele zilelor

pare că nu-mi pasă iubite odihnesc între ape

timpul care mi s-a zbătut rănit sub knut și cravașă

acum se dezlipește ușor de pe unghii

precum oja de o calitate inferioară

nu mă întorc să-i aranjez pliurile când se topește în zare

nu-i mai simt lipsa nici pulberea de sub talpă

nu mai invocă puterea totalitară

din demult

privirea a adaptat plutirea ca pe un ritual sabatic

bioritmului propriu

nu mai hrănesc iedere și nu le împrumut

culorile înșelătoare nici oamenii

(de parcă ar fi primit nu știu cum o directivă tainică)

nu mi se mai agață de vene să bea

sau să sfâșie

cu surâsul pe buze am aliniat în fața

plutoanelor de execuție

infirmii dovediți

comanda ”foc” a venit firesc încadrată ecuației

care înrămează și moartea și viața

aceluiași tablou magic

nu mă căuta iubite

pendulul definește spulberul din oase

râsul îi dăruiește

caleidoscopul culorilor și puterea

din barometrul șanselor am făcut cuier

furtunilor pe care le-am părăsit

fără să regret dar și fără să acuz că nu pot bea

laptele lunii

scurs în pahar în noaptea învierii

buza mea e prea subțire să atingă neantul

am pus în lesă întunericul căruia nu i-am putut schimba

cifra octanică iubite

și-l plimb după mine în promenadele venusiene

ca pe un animal de companie

sunt domesticită

nu mai îmbrac oameni ca pe costume de azbest

am devenit una cu focul de când i-am privit inima

și m-am lăsat băută până la ultima particulă

din mările ochiului

(nu mi-a spus nimeni c-ar fi cea denumită ”a lui dumnezeu”

care nu e – aș întreba de mi-ar fi permis)

fără un scop anume

toate bucatele am împărțit nu numai peștii înălțării

fie c-au fost fie nu sărbători legale

pâinea am dospit-o în rănile mele și-am condimentat-o

cu vise

în toate zilele de obidă în care cerul țâșnește din

genunchi fisurați

și erupe în antecamera cordului

ca să umplu și ziua a șasea am eutanasiat

caii apocalipsei deveniți inutili odată cu eradicarea spaimelor

gârboveala înțeleaptă a păcatului

nu-mi mai ridică semne de întrebare

ultimele inundații de candoare

mi-au schimbat radical relieful pulsațiilor

între ape

odihnesc alb depărtările iubite

să nu mai fiu

doar un colț de infinit mai am de umplut